<span class="field-content"><a href="http://www.chrisochoidis.gr/el/%CE%B4%CE%B7%CE%BB%CF%8E%CF%83%CE%B5%CE%B9%CF%82-%CF%85%CF%80%CE%BF%CF%85%CF%81%CE%B3%CE%BF%CF%8D-%CF%85%CF%80%CE%BF%CE%BC%CE%B5%CE%B4%CE%B9-%CE%BC%CE%B5%CF%84%CE%AC-%CF%84%CE%B7-%CF%83%CF%85%CE%BD%CE%AC%CE%BD%CF%84%CE%B7%CF%83%CE%B7-%CE%BC%CE%B5-%CF%84%CE%BF%CE%BD-%CF%80%CF%81%CF%8C%CE%B5%CE%B4%CF%81%CE%BF-%CF%84%CE%BF%CF%85-%CF%84%CE%B5%CE%B5-%CF%87-%CF%83%CF%80%CE%AF%CF%81%CF%84%CE%B6%CE%B7">Δηλώσεις υπουργού ΥΠΟΜΕΔΙ μετά τη συνάντηση με τον Πρόεδρο του ΤΕΕ Χ. Σπίρτζη</a></span><!--more-->
<div id="stcpDiv">

Ο <strong>υπουργός Υποδομών,  Μεταφορών και Δικτύων, Μ. Χρυσοχοΐδης </strong>και ο <strong>Πρόεδρος του ΤΕΕ, Χ. Σπίρτζης, </strong>συναντήθηκαν σήμερα, προκειμένου να οριστικοποιήσουν και να ανακοινώσουν κοινές δράσεις του υπουργείου με το Τεχνικό Επιμελητήριο Ελλάδας, που αφορούν τη στήριξη του τεχνικού κόσμου της χώρας, τον εξορθολογισμό κρίσιμων τομέων του συστήματος παραγωγής έργων, την προστασία του δημόσιου συμφέροντος και τον έλεγχο όλων των συντελεστών παραγωγής έργων.

<strong>Αμέσως μετά το τέλος της συνάντησης ο υπουργός δήλωσε στους δημοσιογράφους: </strong>

«Καλημέρα σας κυρίες και κύριοι. Έχω την χαρά να σας ανακοινώσω μια σειρά από αποφάσεις που έχουμε λάβει τον τελευταίο καιρό προκειμένου να καταπολεμήσουμε την γραφειοκρατία, να συμβάλουμε στην επιτάχυνση των διαδικασιών εκτέλεσης των δημοσίων έργων, τη μείωση της φοροδιαφυγής και της εισφοροδιαφυγής ώστε να συμβάλουμε γενικότερα στην αποτελεσματική εκτέλεση έργων, δημοσίων και ιδιωτικών, αλλά και στην απασχόληση και την ανάπτυξη στην χώρα.

Γνωρίζετε πολύ καλά ότι το ζητούμενο σήμερα είναι, το επόμενο χρονικό διάστημα ο τεχνικός κόσμος να ξαναρχίσει να δουλεύει, να ξανανοίξουν τα εργοτάξια, να μπορέσουν να απασχοληθούν οι εργαζόμενοι - άνεργοι σήμερα σε αυτό τον τομέα - και να ξαναδώσουμε ελπίδα στους Έλληνες και τις Ελληνίδες, κυρίως στους νέους, τους νέους μηχανικούς, τους νέους τοπογράφους, τους νέους αρχιτέκτονες, τους νέους μηχανολόγους, αλλά και στα καινούργια επαγγέλματα, στους νέους πληροφορικάριους, περιβαλλοντολόγους - καλοί επιστήμονες – οι οποίοι αναζητούν εργασία στην πατρίδα μας.
<blockquote><strong>Είναι λοιπόν σήμερα μια καλή μέρα, όπως θα είναι και οι επόμενες μέρες γιατί ανοίγουν μια σειρά από σημαντικά θέματα και αναλαμβάνονται σημαντικές πρωτοβουλίες, οι οποίες θα οδηγήσουν στην ανάπτυξη, στην αύξηση της ανάπτυξης και της απασχόλησης.</strong></blockquote>
Είχα μια συνάντηση με τον πρόεδρο του ΤΕΕ, τον κ. Χρήστο Σπίρτζη, με τον οποίο συνεργαζόμαστε το τελευταίο χρονικό διάστημα στενά. Εγώ προσωπικά, οι υπηρεσίες του υπουργείου, το γραφείο μου, και καταλήξαμε σε μια σειρά από αποφάσεις, οι οποίες παίρνουν τον δρόμο για υλοποίηση στη Βουλή των Ελλήνων σε λίγες μέρες, όπου έχει κατατεθεί το νομοσχέδιο για την «Εθνική Αρχή Συντονισμού Πτήσεων και άλλες διατάξεις» και εκεί υπάρχουν οι διατάξεις στις οποίες θα αναφερθώ.

Αποφασίσαμε λοιπόν να ιδρύσουμε, στο πλαίσιο του ΤΕΕ, έναν φορέα πιστοποίησης τεχνικών επαγγελμάτων. Σε συνέχεια ενός νόμου, που είχα την τύχη πάλι ως υπουργός να εισηγηθώ στη Βουλή τον 3982/2011, για την αδειοδότηση και πιστοποίηση των τεχνικών επαγγελμάτων (υδραυλικοί, ηλεκτρολόγοι, ψυκτικοί κτλ). Είμαι ευτυχής που αυτός ο νόμος πλέον έχει προχωρήσει στο στάδιο της εφαρμογής του, έχουν γίνει μια σειρά από βήματα, προεδρικά διατάγματα και σήμερα εφαρμόζεται.

Ο φορέας αυτός πιστοποίησης τεχνικών επαγγελμάτων είναι απαραίτητος για να πιστοποιείται η ποιότητα των έργων, των τεχνιτών που ασκούν τα σχετικά επαγγέλματα, ιδιαίτερα, όσα απ’ αυτά έχουν σχέση με την ασφάλεια των πολιτών, όπως οι ηλεκτρολόγοι. Για πολλά χρόνια δυστυχώς τα τεχνικά επαγγέλματα μπορούσαν να ασκούνται από ανθρώπους χωρίς γνώσεις, χωρίς δεξιότητες, χωρίς προσόντα. Εμπειρίες τις οποίες έχουμε αντιμετωπίσει όλοι στην καθημερινότητα μας. Τα οφέλη πολλαπλά για τον τεχνικό κόσμο, αλλά και για την ποιότητα των έργων, την καταπολέμηση της φοροδιαφυγής και της εισφοροδιαφυγής. Είναι προφανές ότι τα δεκάδες τεχνικά επαγγέλματα για να πιστοποιηθούν απαιτείται βαθιά επιστημονική γνώση και εμπειρία, να οριστούν διαδικασίες, αλλά και προτάσεις για τα επαγγελματικά περιγράμματα και συγκρότηση αξιόπιστων μηχανισμών ελέγχου.

Το δεύτερο που αποφασίσαμε είναι ακόμη σημαντικότερο. Αντιμετωπίζουμε τα τελευταία χρόνια ένα πρόβλημα σε ότι αφορά την αναθεώρηση των τιμών και την τιμολόγηση των δημοσίων έργων. Δυστυχώς, τα τιμολόγια των δημοσίων έργων είναι αναχρονιστικά, βασίζονται σε υπολογισμούς που αναφέρονται σε χρόνους που δεν έχουν σχέση με τις σημερινές τεχνολογικές εξελίξεις, ούτε με τις επιστημονικές εξελίξεις, με αποτέλεσμα όλη η διαδικασία κοστολόγησης των έργων να μην είναι επίκαιρη και πολλές φορές να δημιουργεί τεράστια προβλήματα στο δημόσιο και στους εργολάβους. Τι θέλουμε να κάνουμε; Να χτίσουμε έναν αξιόπιστο μηχανισμό τιμολόγησης των δημοσίων έργων. Και σε αυτό τον τομέα προχωράμε πολύ γρήγορα. Ο φορέας αυτός θα προβλέπεται στο νομοσχέδιο επίσης. Θα λειτουργεί στο πλαίσιο του υπουργείου και του ΤΕΕ, θα έχει κρίσιμο και σημαντικό ρόλο σε ότι αφορά τη λειτουργία και την αποτελεσματική διεξαγωγή όλων των δραστηριοτήτων αυτού του φορέα, προκειμένου να αποδώσουμε στον τεχνικό κόσμο, αλλά και στην οικονομία της χώρας ένα σύστημα, το οποίο θα λειτουργεί με τρόπο σύγχρονο χωρίς γραφειοκρατία, με αυτοματισμούς, έτσι ώστε να απαλλαγούμε από την γραφειοκρατία, η οποία υπάρχει σήμερα στον τομέα της τιμολόγησης των δημοσίων έργων.

Η τρίτη πρωτοβουλία, η οποία ανακοινώνεται σήμερα αφορά την ίδρυση επιστημονικών τμημάτων στο πλαίσιο του ΤΕΕ, που θα μπορούν να εγγράφουν μέλη, ώστε να εκφράζεται ενιαία η επιστημονική κοινότητα σε διεπιστημονικά επίπεδα, όπως η πληροφορική, η χωροταξία, το περιβάλλον κτλ. Δηλαδή, υπάρχουν νέα τεχνικά επαγγέλματα, νέοι τεχνικοί επιστήμονες, όπως είναι οι πληροφορικάριοι, όπως είναι οι περιβαλλοντολόγοι, οι οποίοι σήμερα δεν μπορούν να εγγραφούν στο ΤΕΕ, αν δεν έχουν την ιδιότητα του μηχανικού. Έτσι λοιπόν συμφωνήθηκε να δημιουργηθούν αυτά τα επιστημονικά τμήματα στο ΤΕΕ, μαζί με τα υπόλοιπα, για να μπορούν να εκφράζονται καταρχήν επιστημονικά και επαγγελματικά  όλες αυτές οι  νέες ειδικότητες οι επιστημονικές, αλλά ταυτόχρονα να υπάρχει και η διεπιστημονική σύνδεση μεταξύ των τμημάτων.

Θέλω να σας πω επίσης, ότι συμφωνήθηκε η δημιουργία ηλεκτρονικού συστήματος για την  τήρηση των μητρώων δημοσίων έργων και η ένταξη του ΤΕΕ ως υπηρεσίας μιας στάσης στο Γ.Ε.ΜΗ. (Γενικό Εμπορικό Μητρώο). Η υπηρεσία μιας στάσης, είναι η καταπολέμηση της γραφειοκρατίας. Είναι πολλαπλά τα οφέλη από το γεγονός ότι η ίδρυση μιας εταιρίας είναι υπόθεση ολίγων ωρών.

Όλες αυτές οι προσπάθειες δημιουργούν ένα πλαίσιο καταπολέμησης της γραφειοκρατίας, έτσι ώστε η Ελλάδα να είναι μια χώρα ελκυστική στις επενδύσεις. Οι πολίτες χρησιμοποιούν τους θεσμούς του κράτους, τους συμβούλους του κράτους όπως το ΤΕΕ, με τρόπο χρήσιμο, αποτελεσματικό και φθηνό, χωρίς μεγάλα κόστη και τελικώς και η ζωή των ανθρώπων, των πολιτών βελτιώνεται, αλλά κυρίως αυτό που βελτιώνεται είναι η οικονομική αποτελεσματικότητα, η αύξηση της απασχόλησης και της ανάπτυξης.

Σε λίγες μέρες θα μας δοθεί η δυνατότητα να ξαναβρεθούμε εδώ για να σας ανακοινώσουμε μια σειρά από σημαντικά ζητήματα που αφορούν στον τεχνικό κόσμο της χώρας, στον τομέα των έργων, των πρωτοβουλιών για τις μεγάλες οικονομικές δραστηριότητες, που η χώρα έχει ανάγκη να ανοίξει το επόμενο χρονικό διάστημα. Πιστεύω ότι ο τεχνικός κόσμος της χώρας και κυρίως οι νέοι μηχανικοί, οι νέοι επιστήμονες των τεχνικών επαγγελμάτων θα έχουν την δυνατότητα μαζικά πια να απασχοληθούν τα επόμενα χρόνια και να αποκατασταθεί η κοινωνική ισορροπία στη χώρα μετά το μεγάλο οικονομικό και κοινωνικό πλήγμα - πραγματικά- που δεχτήκαμε από την κρίση».
<strong><em>Απαντώντας σε ερωτήσεις δημοσιογράφων, ο Υπουργός Υποδομών, Μεταφορών και Δικτύων, τόνισε: </em></strong>

<strong>Δημοσιογράφος: </strong>Δύο κουβέντες κ. Υπουργέ να μας πείτε κυρίως σε ότι αφορά την πιστοποίηση των επαγγελμάτων των τεχνικών. Είναι πάρα πολύς κόσμος, αναφέρατε κάποιες ειδικότητες, υδραυλικοί, ηλεκτρολόγοι, είναι όσοι δουλεύουν και έχουν κάποια εμπειρία, είναι όσοι έχουν τελειώσει κάποιες σχολές, είναι όσοι θα βγουν στην παραγωγή, να μας δώσετε ένα περίγραμμα τι θα περιμένουμε σε αυτόν τον τομέα και ένα χρονοδιάγραμμα.

<strong>Υπουργός</strong>: Καταρχήν οφείλω να πω, να συμπληρώσω μάλλον, ότι επί των ημερών μου όταν ήμουν Υπουργός Ανάπτυξης πριν από δύο χρόνια, όπως σας είπα ψηφίστηκε ο νόμος 39/82/2011 ο οποίος προέβλεπε την έκδοση προεδρικών διαταγμάτων ακριβώς γι’αυτό το λόγο, δηλαδή να ορίσουμε τους τρόπους και τις διαδικασίες πιστοποίησης των τεχνικών επαγγελμάτων. Αυτό λοιπόν, έχει προχωρήσει. Το νομοθετικό πλαίσιο υπάρχει. Αυτή τη στιγμή φτιάχνουμε τον φορέα στο πλαίσιο του ΤΕΕ που προβλέπει ο νόμος. Αυτό που κάνουμε δηλαδή με το νομοσχέδιο το οποίο είναι ήδη κατατεθειμένο στην Βουλή και έχει την σχετική πρόβλεψη είναι ότι η διαδικασία, θα διεξάγεται πλέον μέσα από έναν φορέα πιστοποίησης τεχνικών επαγγελμάτων ο οποίος θα λειτουργεί στο πλαίσιο του Τεχνικού Επιμελητηρίου της Ελλάδος, που όπως ξέρετε είναι ο τεχνικός σύμβουλος της χώρας. Άρα λοιπόν αυτή η απόφαση είναι νομοθετημένη, όλες οι προϋποθέσεις πιστοποίησης είναι δεδομένες, αυτή τη στιγμή δημιουργείται ο φορέας. Ελπίζω ότι ο νόμος θα ψηφιστεί πριν τα Χριστούγεννα, είμαι βέβαιος γι’ αυτό, είναι ένας μικρός σχετικά νόμος, μια υποχρέωση που έχουμε για την αρχή συντονισμού πτήσεων με κάποιες διατάξεις.  Συνεπώς, από τον καινούργιο χρόνο το ΤΕΕ θα ξεκινήσει την προσπάθεια γιατί πράγματι, όπως πολύ σωστά είπατε, πρόκειται περί κεφαλαιώδους ζητήματος διότι αφορά πρωτίστως την ασφάλεια των πολιτών σε μια σειρά ζητήματα και των παιδιών μας. Δεύτερον, αφορά το ζήτημα της φοροδιαφυγής, είναι γνωστό ότι ο χώρος αυτός είναι ένας χώρος, όπου ασκείται συστηματικά φοροδιαφυγή και τρίτον, το πιο σημαντικό είναι ότι θα διασφαλίσουμε τους πραγματικούς επαγγελματίες του κάθε χώρου να μπορούν να έχουν στα χέρια τους μια πιστοποίηση η οποία θα αποκλείει την αταξία που υπάρχει αυτή τη στιγμή.

<strong>Δημοσιογράφος: </strong>Την πιστοποίηση θα λάβουν και αυτοί που είναι ήδη επαγγελματίες;

<strong>Υπουργός</strong>: Εννοείται, ναι εννοείται. Είναι προφανές αυτό.

<strong>Δημοσιογράφος:</strong> Εγώ καλύφθηκα από το γενικότερο πλαίσιο της τοποθέτησής σας. Θα ήθελα να μείνουμε λίγο στην πολιτική επικαιρότητα. Βλέπουμε ότι είμαστε εν μέσω μιας διαδικασίας διαπραγμάτευσης, νέας διαδικασίας διαπραγμάτευσης, μηνύματα από τις Βρυξέλλες έχουν μαστίγιο και καρότο. Η τοποθέτηση η δική σας σχετικά με το τι πρέπει να περιμένουμε από εδώ και πέρα γιατί απ’ ότι καταλαβαίνουμε η κοινωνία δεν αντέχει πολύ, οι φωνές αυξάνονται και από το εσωτερικό. Ένα σχόλιο δικό σας κ. Υπουργέ.

<strong>Υπουργός:</strong> Καταρχήν να πω για την σημερινή πραγματικότητα, για την επικαιρότητα, ότι είναι ευτυχές το γεγονός ότι οι βουλευτές των δυο κομμάτων που συμμετέχουν στην κυβέρνηση βρήκαν και προσέγγισαν μια τελική συμφωνία με το Υπουργείο Οικονομικών και έτσι το ζήτημα για τον φόρο ακινήτων πλέον παίρνει τον δρόμο του. Από εκεί και πέρα πιστεύω ότι πρέπει να ιεραρχήσουμε τις προτεραιότητές μας με τρόπο υπεύθυνο απέναντι στη χώρα και απέναντι στους Έλληνες πολίτες που στενάζουν κάτω από την κρίση τα τελευταία τέσσερα χρόνια. Και για να γίνω πιο συγκεκριμένος πιστεύω ότι πάνω απ’ όλα αυτό που πρέπει να μας απασχολεί είναι ότι για να υπάρχουμε όλοι εμείς είτε ως πολιτικοί είτε ως κόμματα πρέπει να υπάρχει η χώρα. Και καλώ όλους τους συναδέλφους μου του ΠΑΣΟΚ να αναμετρηθεί ο καθένας με τις ευθύνες του απέναντι στους πολίτες που μας ψήφισαν, απέναντι στην χώρα η οποία τα τελευταία τέσσερα χρόνια περνάει έναν δρόμο οδύνης, πόνου και μεγάλων προβλημάτων και κατάθλιψης. Να αναμετρηθεί λοιπόν με τον εαυτό του και να δώσει μία απάντηση, ότι το ζήτημα δεν είναι ιδεολογικό, δεν είναι απλά ένα ζήτημα πολιτικό, είναι ένα ζήτημα εθνικό.
<blockquote><strong>Είναι εθνική ανάγκη να περάσουμε την στενωπό και να βγούμε στον δρόμο της ανάπτυξης. Δεν έχουμε κάτι άλλο να κάνουμε, δεν έχουμε δηλαδή άλλη οδό παρά μόνο μία: την οδό της εξόδου από την κρίση. </strong></blockquote>
Πιστεύω ότι περνάμε και θα περάσουμε μία στενωπό γιατί είναι προφανές ότι και οι ξένοι εταίροι έχουν την πρόθεση να μας πιέσουν για πράγματα τα οποία κατά την γνώμη μου ορισμένες φορές είναι υπερβολικά. Αλλά δεν είναι εκεί το ζήτημα. Η αναμέτρηση πρέπει να γίνει με τον εαυτό μας και να αποδείξουμε ότι είμαστε οι πραγματικοί υπηρέτες της χώρας και του λαού και όχι ιδεοληπτικοί. Να μην λειτουργούμε συγκυριακά λαμβάνοντας υπόψη το πολιτικό κόστος, αλλά να συμπεριφερόμαστε  εθνικά για να  θα έρθει η τελική δικαίωση.

Πιστεύω ότι η Ευρώπη δεν έχει παρά μόνο έναν δρόμο, τον δρόμο που χαράζει ο πρόεδρος Ομπάμα, η νέα πρόεδρος που εξετάζεται αυτή τη στιγμή στην Γερουσία, η κ. Γιέλεν, η οποία λέει πολύ πιο προοδευτικά πράγματα από πολλούς ευρωπαίους ηγέτες έστω και αν είναι τραπεζίτης. Την άκουσα χθες που μιλούσε για την αξία της εργασίας απέναντι στους μονεταριστές της ευρωπαϊκής, αυστριακής σχολής.

Πιστεύω  ότι ο κ. Ντράγκι με βάση την ανακοίνωση που έκανε πριν από λίγες μέρες οφείλει να συνεχίσει την πολιτική της νομισματικής επέκτασης και ανάπτυξης. Δεν υπάρχει άλλος δρόμος. Ο άλλος δρόμος, ο δρόμος της συντήρησης, του μονεταρισμού, ο δρόμος της ανεργίας και των κοινωνικών προβλημάτων οδηγεί σε έξαλλες εκφράσεις τις οποίες θα βρουν μπροστά τους όλες οι κυβερνήσεις της Ευρώπης το επόμενο χρονικό διάστημα.

Επανέρχομαι λοιπόν για να πω ότι το πρόβλημα είναι εθνικό, δεν έχει χρώμα και πρέπει να το υπηρετήσουμε. Εμείς ως ΠΑΣΟΚ και θέλω να το επαναλάβω αυτό που είπα πριν από λίγες μέρες στην Βουλή, διαθέσαμε όλες μας τις δυνάμεις για να υπηρετήσουμε μια πολιτική, η οποία μέσα από συμμαχικές κυβερνήσεις οδηγεί την Ελλάδα σήμερα στην έξοδο από την κρίση. Θα είμαστε σε θέση να σας παρουσιάσουμε επιτέλους και θετικά σημεία και θετικά αποτελέσματα αυτής της προσπάθειας σε πολύ λίγες μέρες γιατί το ζητούμενο είναι να απευθυνθούμε στον κάθε πολίτη ξεχωριστά, στον κάθε νέο ξεχωριστά και να του πούμε ότι αυτή η προσπάθεια αποδίδει για εσένα μία θέση εργασίας και μετά χιλιάδες θέσεις εργασίας και ρευστότητα στην αγορά. Αυτό λοιπόν πιστεύω ότι είναι το καθήκον μας και είμαι βέβαιος ότι η στενωπός θα περάσει και ότι θα αποκαταστήσουμε τις αδικίες που τόσο μαζικά έγιναν το προηγούμενο χρονικό διάστημα.

</div>