Συνεδρίασε το πρωί για πρώτη φορά το νέο Διοικητικό Συμβούλιο του Οργανισμού Αντισεισμικού Σχεδιασμού και Προστασίας στα γραφεία του Οργανισμού, παρουσία του Υπουργού Υποδομών, Μεταφορών και Δικτύων Μιχάλη Χρυσοχοΐδη. Η σημερινή συνεδρίαση συνέπεσε με τη συμπλήρωση 30 χρόνων λειτουργίας του ΟΑΣΠ.<!--more-->

<em>«Ο ΟΑΣΠ στο πέρασμα των χρόνων έχει αφήσει πίσω του μια πολύ σημαντική παρακαταθήκη, η οποία συνίσταται καταρχάς στο επιστημονικό του έργο. Τρέφω βαθειά εκτίμηση και ειλικρινή σεβασμό για τους επιστήμονες, τους ανθρώπους, που αφιερώνουν τη ζωή τους, για να ερευνούν ένα φαινόμενο, που δυστυχώς αποτελεί για εμάς θλιβερό προνόμιο πανευρωπαϊκά»</em>, τόνισε, απευθυνόμενος προς τα μέλη του Δ.Σ. ο Υπουργός ΥΠΟΜΕΔΙ και συνέχισε, <em>«ο ΟΑΣΠ πρέπει καθημερινά μέσα από συγκεκριμένα προγράμματα να λαμβάνει προληπτικά μέτρα, να εκπαιδεύει τον πληθυσμό, έτσι ώστε τη θέση του φόβου να παίρνει η ψυχραιμία και η καλή οργάνωση. Οφείλουμε διαρκώς, να είμαστε σε επαγρύπνηση, που συνίσταται στ</em>ην <em>πρόληψη, αλλά και τη συνολική προσπάθεια να γνωρίσουμε καλά το φαινόμενο του σεισμού. Πρέπει να προλαμβάνουμε παρά να καταστέλλουμε καταστάσεις. Οι συναρμόδιες υπηρεσίες, με τη συμμετοχή και το συντονισμό του ΟΑΣΠ, πρέπει να κάνουν διαρκώς ασκήσεις, έτσι ώστε μικροί και μεγάλοι να είμαστε έτοιμοι να αντιμετωπίσουμε ένα φαινόμενο, που έτσι κι αλλιώς συχνά χτυπάει την πόρτα μας».</em>

Ο Υπουργός Μιχάλης Χρυσοχοΐδης, αφού ευχαρίστησε  τις υπηρεσίες και τους εργαζόμενους του Οργανισμού, οι οποίοι στις δύσκολες στιγμές είναι παρόντες στον τόπο της κρίσης και αντιμετωπίζουν τα φαινόμενα, απηύθυνε παράκληση:
<blockquote><em><strong>«Κάθε φορά που εκδηλώνεται ένα φαινόμενο, να το κοινοποιούμε δημόσια με ευθύνη. Απευθύνομαι με πολύ σεβασμό σε όλους τους επιστήμονες, οι οποίοι αφιερώνουν τη ζωή τους στην έρευνα του φαινομένου, αυτό που έχει σημασία τη δύσκολη ώρα, είναι να στεκόμαστε όλοι απέναντι στους δοκιμαζόμενους πολίτες με ευθύνη»</strong>.</em></blockquote>
Αναφερόμενος δε στην εμπειρία από τον πρόσφατο σεισμό της Κεφαλονιάς, επεσήμανε: <em>«Θέλω να σας πω με πολύ περηφάνια για τους ανθρώπους της Κεφαλονιάς, ότι τα κτίρια τους, που κατασκευάστηκαν μετά το σεισμό του '53, άντεξαν σε έναν πάρα πολύ ισχυρό σεισμό. Οι άνθρωποι άντεξαν, κράτησαν όρθιο το φρόνημά τους και σήμερα η Κεφαλονιά, μετά το καλοκαίρια, που υποδέχθηκε εκατοντάδες χιλιάδες επισκέπτες, ανασυγκροτείται με νέες υποδομές και γίνεται καλύτερη από πριν. Πρέπει να κρατήσουμε το παράδειγμα της Κεφαλονιάς ως ζωντανό υπόδειγμα για όλους τους υπόλοιπους». </em>

Ο νέος Πρόεδρος του ΟΑΣΠ, καθηγητής Ευθύμιος Λέκκας κατά την πρώτη συνεδρίαση του νέου Δ.Σ. αφού αναφέρθηκε στην καθοριστική συμβολή κορυφαίων επιστημόνων, που διετέλεσαν Πρόεδροι και μέλη του Δ.Σ. του Οργανισμού, στον αείμνηστο καθηγητή Γιάννη Δρακόπουλο, τον Δ. Παπανικολάου, τον Βασίλη Ανδριανάκη, τον Στ. Αναγνωστόπουλο, τον Κ. Μακρόπουλο και τον προκάτοχό του Κοσμά Στυλιανίδη, τόνισε χαρακτηριστικά: <em>«Ο ΟΑΣΠ αποτελεί σημείο αναφοράς για κάθε πολίτη αυτής της χώρας, για την ασφάλεια, την ενημέρωση και την προστασία απέναντι στους σεισμούς. Αποτελεί για την Τοπική Αυτοδιοίκηση, τις Περιφέρειες και τους κεντρικούς φορείς της χώρας τον συντονιστικό φορέα για την αντισεισμική θωράκιση και για τον επιστημονικό, τεχνικό κόσμο, τη δεξαμενή γνώσης για τον σχεδιασμό αντισεισμικών κατασκευών».</em>